‘ธปท.’มั่นใจศก.กระเตื้องคุมเงินเฟ้ออยู่
ธปท. ส่งสัญญาณเศรษฐกิจไทยกระเตื้อง
10 ม.ค. 2556

ธปท. ส่งสัญญาณเศรษฐกิจไทยกระเตื้อง 
นายไพบูลย์ กิตติศรีกังวาน ผู้ช่วยผู้ว่าการธนาคารแห่งประเทศไทย (ธปท.) สายนโยบายการเงิน กล่าวว่า ขณะนี้การส่งออกเริ่มเห็นสัญญาณการฟื้นตัว และภาคบริการและการท่องเที่ยวที่ขยายตัวดี 
ทั้งนี้ ธปท. ประเมินว่า การปรับค่าแรง 300 บาท ไม่น่าจะส่งผลกระทบต่ออัตราเงินเฟ้อมากนัก หรือกระทบอัตราเงินเฟ้อเพิ่มขึ้นไม่ถึง 1% และอัตราเงินเฟ้อยังอยู่ในกรอบเป้าหมายที่ 0.53%
“รัฐบาลได้มีการประกาศปรับค่าแรง 300 บาททั่วประเทศ เมื่อวันที่ 1 ม.ค. 2556 ซึ่งไม่ใช่เรื่องใหม่ และได้มีการประกาศล่วงหน้าไว้ก่อนหน้านี้แล้ว ดังนั้นเชื่อว่าผู้ประกอบการ ภาคธุรกิจต่างๆ เริ่มปรับตัวมากขึ้น รวมทั้งพยายามลดต้นทุน เพิ่มประสิทธิภาพแรงงาน รวมทั้งลดการพึ่งพาแรงงาน ปรับธุรกิจมาใช้เครื่องจักรเพิ่มมากขึ้น” นายไพบูลย์ กล่าว 
อย่างไรก็ตาม ผู้ประกอบการรายเล็กที่ต้องพึ่งพาแรงงานเป็นหลัก รวมทั้งไม่สามารถปรับตัวได้ อาจเห็นการปิดกิจการบ้าง ซึ่งถือว่าเป็นไปตามวัฏจักรของการทำธุรกิจ ส่วนเรื่องของการปรับตัวรับต้นทุนที่เพิ่มขึ้น ด้วยการผลักภาระให้กับประชาชนโดยขึ้นราคาสินค้านั้น กนง.มีความกังวลในเรื่องนี้อยู่บ้าง
นายไพบูลย์ กล่าวว่า ธปท.ได้ศึกษาและติดตามการปรับตัวของภาคธุรกิจใน 7 จังหวัดนำร่องที่ได้ปรับขึ้นค่าแรงขั้นต่ำเป็น 300 บาทในรอบแรก เห็นว่าภาคธุรกิจสามารถปรับตัวได้ แต่การปรับค่าแรงรอบที่ 2 ทั่วประเทศนั้น อาจจะทำให้ธุรกิจที่ใช้แรงงานจำนวนมาก ไม่สามารถรับมือกับค่าแรงที่เพิ่มขึ้นได้